24)

aiz regulas 56.c panta iekļauj šādu 16. iedaļu: “16. IEDAĻA Atbalsts, kas ietverts finanšu produktos, kurus atbalsta no fonda InvestEU 56.d pants Darbības joma un kopīgie nosacījumi 1. Šī iedaļa attiecas uz atbalstu, kas ietverts finanšu produktos, kurus atbalsta no fonda InvestEU un kuri nodrošina atbalstu īstenošanas partneriem, finanšu starpniekiem vai galīgajiem saņēmējiem. 2. Atbalsts ir saderīgs ar iekšējo tirgu Līguma 107. panta 3. punkta nozīmē un ir atbrīvots no Līguma 108. panta 3. punktā noteiktās paziņošanas prasības, ja ir izpildīti I nodaļā, šajā pantā un 56.e vai 56.f pantā paredzētie nosacījumi. 3. Atbalstam jāatbilst visiem piemērojamajiem nosacījumiem, kas paredzēti Regulā (ES) 2021/523 un InvestEU ieguldījumu pamatnostādnēs, kuras sniegtas Komisijas Deleģētās regulas (ES) 2021/1078 (*) pielikumā. 4. Maksimālās robežvērtības, kas noteiktas 56.e un 56.f pantā, piemēro kopējam sniegtajam finansējumam, ciktāl minētais finansējums, kas sniegts visu to finanšu produktu ietvaros, kurus atbalsta no fonda InvestEU, satur atbalstu. Maksimālās robežvērtības ir piemērojamas: a) uz vienu projektu tāda atbalsta gadījumā, uz kuru attiecas 56.e panta 2. un 4. punkts, 5. punkta a) apakšpunkta i) punkts, 6. un 7. punkts, 8. punkta a) un b) apakšpunkts un 9. punkts; b) uz vienu galīgo saņēmēju tāda atbalsta gadījumā, uz kuru attiecas 56.e panta 5. punkta a) apakšpunkta ii) un iii) punkts, 8. punkta d) apakšpunkts un 10. punkts, un 56.f pants. 5. Atbalstu nepiešķir kā refinansējumu vai garantijas esošajiem finanšu starpnieku portfeļiem. 56.e pants Nosacījumi attiecībā uz atbalstu, kas ietverts finanšu produktos, kurus atbalsta no fonda InvestEU 1. Atbalsts, ko piešķir galīgajam saņēmējam tāda finanšu produkta ietvaros, ko atbalsta no fonda InvestEU, atbilst šādām prasībām: a) tas atbilst attiecīgajiem šā panta 2. līdz 9. punkta nosacījumiem; un b) ja finansējums tiek sniegts kā aizdevums galīgajam saņēmējam, – tā procentu likme atbilst vismaz atsauces pamatlikmei, kas piemērojama aizdevuma piešķiršanas brīdī. 2. Atbalstu kopīgu interešu projektiem Eiropas digitālās savienotības infrastruktūras jomā, ko finansē saskaņā ar Regulu (ES) 2021/1153 vai kam saskaņā ar minēto regulu piešķirts izcilības zīmoga kvalitātes apliecinājums, piešķir tikai projektiem, kuri atbilst visiem vispārīgajiem un īpašajiem saderības nosacījumiem, kas noteikti 52.b pantā. Kopējā finansējuma nominālā summa, ko piešķir galīgajam saņēmējam ar fonda InvestEU atbalstu, nepārsniedz EUR 150 miljonus vienam projektam. 3. Atbalsts ieguldījumiem fiksētajos platjoslas tīklos ar mērķi savienot tikai noteiktus atbalsttiesīgus sociālekonomiskos virzītājspēkus atbilst šādiem nosacījumiem: a) atbalstu piešķir tikai projektiem, kas atbilst visiem 52. pantā paredzētajiem saderības nosacījumiem, ja vien šā punkta c) un d) apakšpunktā nav norādīts citādi; b) kopējā finansējuma nominālā summa, ko piešķir galīgajam saņēmējam ar fonda InvestEU atbalstu, nepārsniedz EUR 150 miljonus vienam projektam; c) projekts savieno tikai sociālekonomiskos virzītājspēkus, kas ir valsts pārvaldes iestādes vai publiski vai privāti subjekti, kuriem uzticēts sniegt vispārējas nozīmes pakalpojumus vai vispārējas tautsaimnieciskas nozīmes pakalpojumus Līguma 106. panta 2. punkta nozīmē. Nav ietverti projekti, kas iekļauj elementus vai subjektus, kādi nav norādīti šajā apakšpunktā; d) atkāpjoties no 52. panta 4. punkta, konstatētā tirgus nepilnība ir jāpārbauda vai nu ar atbilstīgu kartografēšanu, vai, ja attiecīgā karte nav pieejama, ar sabiedrisko apspriešanu, šādi: i) karti var uzskatīt par atbilstīgu, ja tās vecums nepārsniedz18 mēnešus un tā ietver visus tīklus, kas spēj uzticami nodrošināt datu lejupielādes ātrumu, kurš ir vismaz 100 Mb/s, bet mazāks par 300 Mb/s (robežvērtības ātrumi), un kas apkalpo c) apakšpunktā norādītā atbalsttiesīgā sociālekonomiskā virzītāja telpas. Karti jābūt sagatavojušai kompetentajai valsts iestādei, tajā jābūt ņemtiem vērā visiem esošajiem vai tādiem robežvērtības ātrumus uzticami nodrošinošiem tīkliem, kurus ticami plānots izvērst nākamajos trīs gados vai tādā pašā termiņā kā plānotajam atbalstāmajam pasākumam un kas nevar būt īsāks par diviem gadiem, un tai jābūt sagatavotai i) tīri fiksētiem tīkliem – adrešu līmenī, pamatojoties uz apkalpojamajām telpām, un ii) fiksētajiem bezvadu piekļuves tīkliem – adrešu līmenī, pamatojoties uz apkalpojamajām telpām vai kartes režģiem, kas nav lielāki par 100 x 100 metriem; ii) sabiedrisko apspriešanu veic kompetentā publiskā iestāde, publicējot to atbilstīgā tīmekļa vietnē un aicinot ieinteresētās personas izteikt piezīmes par pasākuma projektu un iesniegt pamatotu informāciju par esošajiem tīkliem, kas spēj uzticami nodrošināt lejupielādes ātrumu, kurš ir vismaz 100 Mb/s, bet mazāks par 300 Mb/s (robežvērtības ātrumi), vai tādiem, kas ticami plānoti nākamajos trīs gados vai tādā pašā termiņā kā plānotajam atbalstāmajam pasākumam un kurš nevar būt īsāks par diviem gadiem, un kas apkalpo c) apakšpunktā norādītā atbalsttiesīgā sociālekonomiskā virzītājspēka telpas, un tajā izmanto informāciju: i) tīri fiksētiem tīkliem – adrešu līmenī, pamatojoties uz apkalpojamajām telpām, un ii) fiksētajiem bezvadu piekļuves tīkliem – adrešu līmenī, pamatojoties uz apkalpojamajām telpām vai kartes režģiem, kas nav lielāki par 100 x 100 metriem. Sabiedriskā apspriešana ilgst vismaz 30 dienas. 4. Atbalsts enerģijas ražošanai un energoinfrastruktūrai atbilst šādiem nosacījumiem: a) atbalstu piešķir tikai tādiem ieguldījumiem gāzes un elektroenerģijas energoinfrastruktūrā, uz kuriem neattiecas atbrīvojums attiecībā uz trešo personu piekļuvi, tarifu regulēšanu un atsaisti, pamatojoties uz iekšējā enerģijas tirgus tiesību aktiem, šādās projektu kategorijās: i) attiecībā uz gāzes infrastruktūru – projekti, kas ietverti spēkā esošajā Savienības kopīgu interešu projektu sarakstā Eiropas Parlamenta un Padomes Regulas (ES) Nr. 347/2013 (**) VII pielikumā; ii) attiecībā uz elektroenerģijas infrastruktūru: (1) viedtīkli, tostarp ieguldījumi elektroenerģijas pārvades un sadales infrastruktūras attīstīšanā, viedināšanā un modernizācijā, (2) citi projekti: — kuri atbilst kādam no Regulas (ES) Nr. 347/2013 4. panta 1. punkta c) apakšpunktā noteiktajiem kritērijiem, vai — kuri ietverti spēkā esošajā Savienības kopīgu interešu projektu sarakstā Regulas (ES) Nr. 347/2013 VII pielikumā, (3) citi projekti atbalstāmajos apgabalos, izņemot elektroenerģijas akumulēšanu; iii) elektroenerģijas akumulēšanas projekti, kuru pamatā ir jauna un inovatīva tehnoloģija, neatkarīgi no tā, kāds ir sprieguma līmenis tīkla pieslēgumā; b) ieguldījumu atbalsts enerģijas ražošanai no atjaunojamiem energoresursiem atbilst šādām prasībām: i) atbalstu piešķir tikai jaunām iekārtām, kas atlasītas konkurenci nodrošinošā, pārredzamā, objektīvā un nediskriminējošā veidā; ii) atbalstu var piešķirt jaunām iekārtām, arī apvienojumā ar akumulēšanas aprīkojumu vai ūdeņraža elektrolīzeriem, ar nosacījumu, ka elektroenerģijas vai ūdeņraža akumulēšanas aprīkojumam un ūdeņraža elektrolīzeriem izmanto tikai atjaunojamo energoresursu enerģijas iekārtas(-u) saražoto enerģiju; iii) atbalstu nepiešķir hidroenerģijas iekārtām, kas neatbilst Direktīvā 2000/60/EK paredzētajiem nosacījumiem; iv) biodegvielu ražošanas iekārtu gadījumā atbalstu piešķir vienīgi iekārtām, kurās ražo ilgtspējīgas biodegvielas, kas nav no pārtikas kultūraugiem ražotas biodegvielas; c) kopējā finansējuma nominālā summa, ko piešķir galīgajam saņēmējam ar fonda InvestEU atbalstu, vienam projektam, kas minēts a) apakšpunktā, nepārsniedz EUR 150 miljonus. Kopējā finansējuma nominālā summa, ko piešķir galīgajam saņēmējam ar fonda InvestEU atbalstu, vienam projektam, kas minēts b) apakšpunktā, nepārsniedz EUR 75 miljonus. 5. Atbalsts sociālajai, izglītības, kultūras un dabas mantojuma infrastruktūrai un darbībām atbilst šādiem nosacījumiem: a) kopējā finansējuma nominālā summa, ko piešķir galīgajam saņēmējam ar fonda InvestEU atbalstu, nepārsniedz: i) EUR 100 miljonus vienam projektam ieguldījumiem infrastruktūrā, ko izmanto sociālo pakalpojumu sniegšanai un izglītībai, EUR 150 miljonus vienam projektam kultūras un kultūrvēsturiskā mantojuma saglabāšanas mērķiem un darbībām, kas paredzētas 53. panta 2. punktā, tostarp dabas mantojuma jomā; ii) EUR 30 miljonus ar sociālajiem pakalpojumiem saistītām darbībām; iii) EUR 75 miljonus darbībām, kas saistītas ar kultūras un kultūrvēsturiskā mantojuma saglabāšanu; un iv) EUR 5 miljonus izglītībai un apmācībai; b) atbalstu nepiešķir apmācībai, kuras mērķis ir panākt atbilstību obligātās valsts apmācības prasībām. 6. Atbalsts transportam un transporta infrastruktūrai atbilst šādiem nosacījumiem: a) izņemot attiecībā uz ostām, atbalstu infrastruktūrai piešķir tikai šādiem projektiem: i) kopīgu interešu projekti, kas definēti Regulas (ES) Nr. 1315/2013 3. panta a) punktā, izņemot projektus, kas attiecas uz ostu vai lidostu infrastruktūru; ii) savienojumi ar Eiropas transporta tīkla pilsētu mezgliem; iii) ritošais sastāvs tikai tādu dzelzceļa pārvadājumu pakalpojumu sniegšanai, uz ko neattiecas pakalpojumu valsts līgums Eiropas Parlamenta un Padomes Regulas (EK) Nr. 1370/2007 (***) nozīmē, ar nosacījumu, ka saņēmējs ir jaunienācējs; iv) pilsētas transports; v) uzlādes vai uzpildes infrastruktūra, kas paredzēta transportlīdzekļu apgādei ar elektroenerģiju vai atjaunīgo ūdeņradi; b) atbalsts ostu infrastruktūras projektiem atbilst šādām prasībām: i) atbalstu var piešķirt tikai ieguldījumiem piekļuves infrastruktūrā un ostas infrastruktūrā, kuras pieejamību ieinteresētajiem lietotājiem nodrošina vienlīdzīgā un nediskriminējošā veidā atbilstoši tirgus nosacījumiem; ii) koncesijas vai cita veida pilnvarojumus trešām personām izbūvēt, modernizēt, ekspluatēt vai nomāt atbalstītu ostu infrastruktūru piešķir konkurenci veicinošā, pārredzamā, nediskriminējošā un beznosacījumu veidā; iii) atbalstu nepiešķir ieguldījumiem ostu būvēs; c) kopējā finansējuma nominālā summa, ko saskaņā ar a) vai b) apakšpunktu piešķir galīgajam saņēmējam ar fonda InvestEU atbalstu, nepārsniedz EUR 150 miljonus vienam projektam. 7. Atbalsts citai infrastruktūrai atbilst šādiem nosacījumiem: a) atbalstu piešķir tikai šādiem projektiem: i) ieguldījumi sabiedrībai paredzētā ūdensapgādes un notekūdeņu infrastruktūrā; ii) ieguldījumi atkritumu reciklēšanā un sagatavošanā atkārtotai izmantošanai saskaņā ar 47. panta 1. līdz 6. punktu, ciktāl to mērķis ir apsaimniekot atkritumus, ko radījuši citi uzņēmumi; iii) ieguldījumi pētniecības infrastruktūrā; iv) ieguldījumi inovācijas kopu infrastruktūras būvniecībā vai modernizācijā; b) kopējā finansējuma nominālā summa, ko piešķir galīgajam saņēmējam ar fonda InvestEU atbalstu, nepārsniedz EUR 100 miljonus vienam projektam. 8. Atbalsts vides aizsardzībai, tostarp klimata aizsardzībai, atbilst šādiem nosacījumiem: a) atbalstu piešķir tikai šādiem projektiem: i) ieguldījumi, kas uzņēmumiem dod iespēju labot vai novērst saņēmēja darbības radītu kaitējumu fiziskajai videi (tostarp klimata pārmaiņas) vai dabas resursiem, ciktāl šie ieguldījumi ļauj pārsniegt Savienības vides aizsardzības standartus vai paaugstināt vides aizsardzības līmeni, ja Savienības standartu nav, vai ļauj laicīgi pielāgoties turpmākiem Savienības vides aizsardzības standartiem; ii) uzņēmuma energoefektivitātes uzlabošanas pasākumi, ciktāl energoefektivitātes uzlabojumi netiek veikti, lai nodrošinātu, ka uzņēmums atbilst jau pieņemtiem Savienības standartiem, pat ja tie vēl nav spēkā; iii) piesārņotu vietu attīrīšana ar nosacījumu, ka nav noteikta neviena juridiskā vai fiziskā persona, kas ir atbildīga par kaitējumu videi saskaņā ar piemērojamajiem tiesību aktiem, atbilstoši principam “piesārņotājs maksā”, kā minēts 45. panta 3. punktā; iv) pētījumi vides jomā; v) bioloģiskās daudzveidības un ekosistēmu stiprināšana un atjaunošana, ja attiecīgais pasākums veicina bioloģiskās daudzveidības aizsardzību, saglabāšanu vai atjaunošanu un laba ekosistēmu stāvokļa sasniegšanu vai tādu ekosistēmu aizsardzību, kuras jau ir labā stāvoklī; b) neskarot a) apakšpunktu, ja atbalsta pasākums attiecas uz energoefektivitātes uzlabošanu 1) dzīvojamās ēkās, 2) ēkās, kuras paredzētas izglītībai vai sociālajiem pakalpojumiem, vai ar justīcijas, policijas vai ugunsdzēsības dienestiem saistītām darbībām, 3) ēkās, kuras paredzētas ar publisko pārvaldi saistītām darbībām, vai 4) ēkās, kuras minētas 1), 2) vai 3) punktā un kurās darbības, kas nav minētas 1), 2) vai 3) punktā, tiek veiktas mazāk nekā 35 % no iekštelpu platības, atbalstu var piešķirt arī šādiem pasākumiem, kas uzlabo energoefektivitāti un vienlaikus integrē kādu vai visus no šādiem ieguldījumiem: i) integrētām iekārtām, kas ražo atjaunojamo energoresursu enerģiju ēkā, uz kuru attiecas energoefektivitātes atbalsta pasākums. Integrētā atjaunojamo energoresursu enerģijas iekārta objektā ir paredzēta elektroenerģijas un/vai siltuma ražošanai. Tā var būt apvienota ar aprīkojumu objektā saražotās atjaunojamo energoresursu enerģijas akumulēšanai; ii) akumulēšanas iekārtām objektā; iii) ēkā iebūvētam aprīkojumam un ar to saistītai infrastruktūrai ēkas lietotāju elektrotransportlīdzekļu uzlādei; iv) ieguldījumiem ēkas digitalizācijā, jo īpaši ar mērķi palielināt tās viedgatavību. Ieguldījumi ēkas digitalizācijā var ietvert tikai pasākumus, kas attiecas uz pasīvajām iekšējām instalācijām vai strukturēto kabeļu ievilkšanu datu tīklu vajadzībām un, ja nepieciešams, pasīvā tīkla palīgdaļu privātīpašumā ārpus ēkas. Nav ietverta instalācija vai kabeļu ievilkšana datu tīklu vajadzībām ārpus privātīpašuma. Atbalsta galīgais saņēmējs var būt vai nu ēkas īpašnieks(-i), vai īrnieks(-i) atkarībā no tā, kas saņem projekta finansējumu; c) kopējā finansējuma nominālā summa, ko piešķir galīgajam saņēmējam ar fonda InvestEU atbalstu, vienam projektam, kas minēts a) apakšpunktā, nepārsniedz EUR 50 miljonus; d) kopējā finansējuma nominālā summa, ko vienam projektam, kas minēts b) apakšpunktā, piešķir ar fonda InvestEU atbalstu, nepārsniedz EUR 50 miljonus vienam galīgajam saņēmējam un vienai ēkai; e) atbalsts b) apakšpunktā minēto ēku energoefektivitātes uzlabošanas pasākumiem var attiekties arī uz energoefektivitātes līgumu noslēgšanas veicināšanu, ievērojot šādus nosacījumus: i) atbalsts izpaužas kā aizdevums vai garantija energoefektivitātes uzlabošanas pasākumu sniedzējam saskaņā ar energoefektivitātes līgumu vai kā finanšu produkts, kura mērķis ir refinansēt attiecīgo sniedzēju (piemēram, faktorings, forfeitings); ii) kopējā finansējuma nominālā summa, ko piešķir ar fonda InvestEU atbalstu, nepārsniedz EUR 30 miljonus; iii) atbalstu sniedz MVU vai maziem vidējas kapitalizācijas uzņēmumiem; iv) atbalstu sniedz attiecībā uz energoefektivitātes līgumu noslēgšanu Direktīvas 2012/27/ES 2. panta 27) punkta nozīmē; v) energoefektivitātes līgumi attiecas uz tādu ēku, kas minēta 8. punkta b) apakšpunktā. 9. Atbalsts pētniecībai, attīstībai, inovācijai un digitalizācijai atbilst šādiem nosacījumiem: a) atbalstu var piešķirt: i) fundamentālajiem pētījumiem; ii) rūpnieciskajiem pētījumiem; iii) eksperimentālajai izstrādei; iv) MVU procesu inovācijai vai organizatoriskajai inovācijai; v) MVU inovācijas konsultāciju pakalpojumiem un inovācijas atbalsta pakalpojumiem; vi) MVU digitalizācijai; b) projektiem, uz kuriem attiecas šā punkta a) apakšpunkta i), ii) un iii) punkts, kopējā finansējuma nominālā summa, ko piešķir galīgajam saņēmējam ar fonda InvestEU atbalstu, nepārsniedz EUR 75 miljonus vienam projektam. Projektiem, uz kuriem attiecas šā punkta a) apakšpunkta iv), v) un vi) punkts, kopējā finansējuma nominālā summa, ko piešķir galīgajam saņēmējam ar fonda InvestEU atbalstu, nepārsniedz EUR 30 miljonus vienam projektam. 10. MVU vai attiecīgā gadījumā mazi vidējas kapitalizācijas uzņēmumi papildus 2. līdz 9. punktā paredzētajām atbalsta kategorijām var saņemt arī atbalstu fonda InvestEU atbalstīta finansējuma veidā, ja ir izpildīts kāds no šādiem nosacījumiem: a) kopējā finansējuma nominālā summa, ko piešķir vienam galīgajam saņēmējam ar fonda InvestEU atbalstu, nepārsniedz EUR 15 miljonus, un to sniedz: i) nekotētiem MVU, kuri vēl nav darbojušies nevienā tirgū vai ir darbojušies mazāk nekā 7 gadus kopš to pirmā komerciālās pārdošanas darījuma; ii) nekotētiem MVU, kas ieiet jaunā produktu vai ģeogrāfiskajā tirgū, ar nosacījumu, ka sākotnējam ieguldījumam ienākšanai jaunā produktu vai ģeogrāfiskajā tirgū jābūt lielākam par 50 % no gada vidējā apgrozījuma iepriekšējos 5 gados; iii) MVU un maziem vidējas kapitalizācijas uzņēmumiem, kuri ir novatoriski uzņēmumi, kas definēti 2. panta 80) punktā; b) kopējā finansējuma nominālā summa, ko piešķir vienam galīgajam saņēmējam ar fonda InvestEU atbalstu, nepārsniedz EUR 15 miljonus, un to piešķir MVU vai maziem vidējas kapitalizācijas uzņēmumiem, kuru galvenā darbība notiek atbalstāmajos apgabalos, ar nosacījumu, ka finansējums netiek izmantots darbību pārcelšanai, kas definēta 2. panta 61.a) punktā; c) kopējā finansējuma nominālā summa, ko piešķir vienam galīgajam saņēmējam ar fonda InvestEU atbalstu, nepārsniedz EUR 2 miljonus, un to sniedz MVU vai maziem vidējas kapitalizācijas uzņēmumiem. 56.f pants Nosacījumi attiecībā uz atbalstu, kas ietverts komerciāli orientētos starpnieciskajos finanšu produktos, kurus atbalsta no fonda InvestEU 1. Finansējumu galīgajiem saņēmējiem sniedz komerciāli finanšu starpnieki, kuru atlasi veic atklātā, pārredzamā un nediskriminējošā veidā, pamatojoties uz objektīviem kritērijiem. 2. Komerciālais finanšu starpnieks, kas sniedz finansējumu galīgajam saņēmējam, katrā finansēšanas darījumā patur vismaz 20 % no riska darījumu vērtības. 3. Kopējā finansējuma nominālā summa, ko ar finanšu komercstarpnieku piešķir vienam galīgajam saņēmējam, nepārsniedz EUR 7,5 miljonus. (*) Komisijas Deleģētā regula (ES) 2021/1078 (2021. gada 14. aprīlis), ar ko papildina Eiropas Parlamenta un Padomes Regulu (ES) 2021/523, nosakot investīciju pamatnostādnes fondam InvestEU (OV L 234, 2.7.2021., 18. lpp.)." (**) Eiropas Parlamenta un Padomes Regula (ES) Nr. 347/2013 (2013. gada 17. aprīlis), ar ko nosaka Eiropas energoinfrastruktūras pamatnostādnes un atceļ Lēmumu Nr. 1364/2006/EK, groza Regulu (EK) Nr. 713/2009, Regulu (EK) Nr. 714/2009 un Regulu (EK) Nr. 715/2009 (OV L 115, 25.4.2013., 39. lpp.)." (***) Eiropas Parlamenta un Padomes Regula (EK) Nr. 1370/2007 (2007. gada 23. oktobris) par sabiedriskā pasažieru transporta pakalpojumiem, izmantojot dzelzceļu un autoceļus, un ar ko atceļ Padomes Regulu (EEK) Nr. 1191/69 un Padomes Regulu (EEK) Nr. 1107/70 (OV L 315, 3.12.2007., 1. lpp.).”;"